方山有求轉語之作并用韻二章  其一
作者：杜範
朝代：宋

paragraphs: 觀物非外索，具眼以心會。
微陽花病槁，寧供等閑醉。
我嘗課前作，無言乃爲最。
譬彼清廟瑟，一唱弦越外。
萬卉染春色，生意豈不沛。
何物漏天機，一點映寒檜。
我欲屋溪曲，種竹十數輩。
疎影浸清淺，作此苦淡嗜。
方山於此花，論交亦久矣。
憔悴對冰雪，中有蓋世氣。
向來多朋從，痛飲忘夜寐。
舊事俱已非，尚善詩押至。
俯就相唱酬，殆爲後來計。
一花未足多，夫子亦何喟。